khistorydata/jeongjo-sjw-relations huggingface dataset:
정조 6년 · 목
敎曰。於乎文昭武穆。厥有五廟。先王之制不敢過也。而若夫祖功宗德。新命鞏基。大有以啓佑後人。則躋于永享。百世不祧。亦古今之通誼也。嗟。予小子抱泣弓之慟者。七年于玆。每欲以此事。布告大庭而訖未果焉。非敢緩也。蓋有待也。今則實錄將秘於名山。寶鑑秪獻于　太室。曷其不悉諭而博詢。預講觀德之典也。恭惟我　寧考英宗大王。姿實天縱。學維日新。行貫神明。心傳精一。恢轉環而取人善。炳神鑑而臨事幾。險阻艱難之備嘗。謳歌獄訟之有歸。自代邸而升儲貳。由監撫而履至尊。戡成武烈。誕敷文敎。禹德著于家邦。姬政先於鱞寡。嚴恭寅畏。不遑暇逸。厥享國五十有二年。至治馨香。洋溢區宇。厚澤浸醲。淪浹肌髓。雖親賢樂利。固衆庶之所同。而盛德大業。非紀述之可殫。矧予小子管規之見。奚足以摸天哉。謹就其一二大者言之。孝惟根天。友于因心。事　肅考。有終身之慕。逮　景廟。盡繼體之義。養志　太母。婉容長樂。三進康爵。八獻寶冊。及耄宅憂。詣　陵臨訣。有祀或攝。達曉待徹。替定省則陟高而望　廟。遵遺志則節禮而崇謙。感切蓼莪。誕賀必停。恩深錫類。孝理遐覃。遂復揄揚前烈。修擧闕典。銀繩瑤牒。上及　顯宗。翟衣黃裳。追復　溫陵。北史之先誣昭雪。南州之　廟貌肇建。此　寧考之篤行也。繼天立極。修己治人。已造尼父之集成。猶勤紫陽之小學。三講不懈於九耋。萬化皆本於一心。發爲文章。浩穰涵負。理到辭達。風行水上。以之禮士而衛道。興敎而化俗。躋兩賢於　文廟。聘群儒於巖穴。橫經臨雍而師道乃行。刻石竪橋而士趨以正。此　寧考之典學也。一念對越。夙夜祗畏。冷風小雨。無不關於懼喜。薄災微眚。亦靡遑於錦玉。以至屋漏容光。必整其儀。故紙殘墨。猶戒或䙝。無微不勤。若孝子之洞屬。有禱輒應。驗誠意之孚格。此　寧考之敬天也。哀我赤子。以煦以濡。漢租每蠲。魯棠頻發。歲雖艱於辛壬。民不困於癸庚。恤浦戶則漁稅悉均。軫丁役則身布半減。特除婢貢而于歸有樂。許從母良而厮養拔身。以至川渠告濬。城市免墊。占奪申禁。閭閻安堵。此　寧考之勤民也。感大邦再造之恩。體兩　朝萬折之誠。增築三墠。有辭百世。極崇報之方。創望拜之儀。而從又賜祭節義之祠。命錄忠良之後。此　寧考之明義也。修我五禮。明我六典。大射于頖。親耕于耤。觀刈受繭。莫不畢擧。小節細目。無敢或忽。而又必本之而忠信。行之以篤敬。儀多于物。實稱其文。此　寧考之敦禮也。欽哉惟恤。哀敬折獄。除雜治之刑。則事同易笞。革從邊之法。則恩均不孥。設申鼓以通冤訴。遣繡衣以行審理。此　寧考之恤刑也。惟儉爲寶。先自躬行。以衣則三澣不易。以宮則一榱不加。禁文縀而六宮之袂不長。飭首餙而四方之䯻不高。此　寧考之昭儉也。行乎患難。動忍增益。廓揮　英斷。掃除姦兇。不動聲色。載戢干戈。正我國是。尊我宗祏。旣又曰咨。戒存苞桑。創玆圖說。閱彼戎兵。龍旂鳥章。有赫其威。推以至於關阨之要。增修樓櫓。旅力之士。常勤奬拔。此　寧考之講武也。痛矣黨論。禍人家國。若心調劑。確乎不移。彌縫長短。抑遏幾微。化被操戈。共此推車。始岨峿而難合。卒爛熳而會歸。錫汝保極。偕之大道。推而至於雨露無擇。風雲不測。常行疏滯之政。極講通枳之規。萬物咸遂。薫爲太和。此　寧考之導俗也。於是乎履千一之運。享九五之福。紹洪休於壽閣。躋生靈於春臺。煥乎禮樂之昭朗。藹然耕鑿之熙皞。而若其獨運宏圖。不彰裕謨。益措磐石之固。永垂琮璜之託。漢唐賢主。無足方焉。　社稷長遠。終必賴之。此非予小子溢美之言。實國人所共誦也。噫。其感之也。非有私惠也。其慕之也。非以私愛也。而大小同辭。賢愚無間。則是乃秉彝好德之公。而雖以質諸聖人。無疑也。夫如是則向所謂新命鞏基。啓佑後人者。宜無以尙之。而不思所以克擧彝章。光躋　世室。則不但於予心慽慽。亦何以大慰八域臣民於戲不忘之意也。不祧之禮。考之歷代。亦多預定。殷人之立三宗。魯人之尊二公。不待親盡之時。漢景定太祖太宗爲世室。粵我家六七聖祖之秩諸永祀。又在五世之內。酌古斟今。可以決矣。咨爾公卿百官。體予追遠之思揚　先之誠。須各獻議。俾大禮無憾。
정조 6년 · 강
寶鑑摠裁大臣以下。施賞有差。
정조 6년 · 강
御誠正閣。受閣臣泮儒進箋。仍召見時原任大臣以下。領府事金尙喆。領議政徐命善。判府事鄭弘淳李徽之。左議政李福源。領敦寧洪樂性。右議政金熤。 吏曹判書金華鎭。兵曹判書徐有隣。禮曹判書鄭尙淳。戶曹判書李性源。文一所試官李崇祜尹師國宋銓李羽晉。二所試官吳載純洪秀輔柳綱尹尙東。武一所試官李在協李昌運趙圭鎭李重馥李漢棟申大坤。二所試官沈頤之李柱國李漢昌李燁沈鑏鄭殷誠。三所試官尹塾李敬懋李明運洪彬邊德淳李羲星。
정조 6년 · 목
閣臣儒生等。進箋如儀訖。予曰。俄下　世室綸音。出各司朝報乎。命善曰。然矣。予曰。　先大王盛德大業。猶不能盡意摸畵。極可悚歎。命善曰。聖孝所曁。克盡揄揚。臣等不勝感歎矣。予曰。寶鑑親上。元子定號。其在志喜之道。宜有施惠之典。何以則當爲實惠之政乎。命善曰。各道舊還未捧。幾爲百餘萬石。京司舊遺在。亦爲七萬餘石。以此停減。則庶爲廣施之惠矣。予曰。取見貢人舊逋條。則乙酉已至七萬餘石。到今似過此數矣。福源曰。舊還亦是當捧之穀。今若蕩減。則在民實爲莫大之惠矣。予曰。吏兵曹歲抄。今番書入。而考諸乙卯。以陳賀日判下。今番何以則爲好耶。命善曰。初三日陳賀後。竝爲判下。以示同慶之意好矣。予曰。然則歲抄御覽件。先爲修正以入可也。予曰。施惠之政。亦當以初三日下敎乎。命善曰。聖敎好矣。命文武所試官入侍。予曰。近來科場漸至蕩然。卿等各就試所。內外棘圍。各別檢飭。凡係隨從挾冊等事。亦爲嚴禁。無至淆雜之弊可也。予曰。武試設場。與文所無異。凡於射放之際。申明檢飭。毋得用奸。
정조 6년 · 목
敎曰。元予定號一節。謹遵戊辰乙卯　下敎。才循群情。告　廟須敎。令該司照例擧行。
정조 6년 · 강
尊　世室元子定號時方物物膳。命畿湖嶺勿令封進。
정조 6년 · 목
禮曹判書鄭尙淳啓言。初二日告　廟後當日頒赦時。京外當有進箋之節。而亦有方物物膳封進之規矣。今此尊　世室元子定號。同時竝行。前所未有之盛擧。其在事體。不可或令停封。諸道方物物膳。幷爲依例封進之意。請知委。敎以。京畿湖西嶺南。竝令勿爲封進。其餘諸道。使之封進。而正朝方物物膳封進時。同爲封進事分付。只於當殿封進京物膳。準此施行可也。
정조 6년 · 강
王大妃殿。　惠慶宮致詞表裏。命親行磨鍊。
정조 6년 · 목
因禮曹判書鄭尙淳啓稟也。
정조 6년 · 강
遞副總管李漢昌。
정조 6년 · 목
因兵曹判書徐有隣變通啓稟也。
정조 6년 · 강
遞刑曹判書具善復。
정조 6년 · 목
領議政徐命善啓言。刑曹判書具善復旣是將任。本兼多有相妨。今姑許遞。其代今日政差出。請牌招察任。從之。
정조 6년 · 강
飭科場淆雜之弊。
정조 6년 · 목
敎曰。俄者試官入侍時。才有申飭。而科場之嚴與不嚴。全係試官。若不別般檢飭。淆雜之弊。無以祛其太甚。內外棘圍。中使或史官宣傳官摘奸。自是由來古規。而至於今日。則試官親承筵敎之故。姑不發遣。從當竝與試官勤慢而另加摘奸。以此意更爲申飭試所。
정조 6년 · 강
命花城君橰。茂林君塘。竝百官加親授。
정조 6년 · 강
命中官劉仁默金聖曄。竝百官加親授。
정조 6년 · 강
命未承受拿處及禁推幷蕩滌。
정조 6년 · 강
命尹行元尹履相特爲加資。
정조 6년 · 목
吏曹啓言。副司果尹行元。持平尹履相加資事命下矣。雖已資窮。未經準職。何以爲之。敎以。亦有前例。特爲加資。今日政下批。
정조 6년 · 목
敎曰。判義禁。今日政差出。○以沈豊之爲吏曹參議。李思祚爲持平。沈念祖爲右尹。韓光會爲判義禁。○敎曰。刑曹參判亦爲許遞。待下批牌招察任。○以鄭一祥爲刑曹判書。徐有防爲刑曹參判。
정조 6년 · 강
遞承旨徐有防。以金宇鎭柳誼爲承旨。
정조 6년 · 강
命賜柑試取時布帳。各營入直軍。盡爲出用。
정조 6년 · 목
因兵曹賜柑試取時節目。敎以。今番則布帳闊大。有難膠守定式。餘各營入直軍。不留十名。盡爲出用。節目更爲磨鍊以入可也。
정조 6년 · 강
命吏兵批歲抄落點。幷今日內捧傳旨。
정조 6년 · 강
命今番箋文。京畿及兩都外。與正朝箋文。先期封發。
정조 6년 · 목
因禮曹各道陳賀箋文封進事啓目。敎以。諸道差員之陸續上來。許多邑曠官之弊。不可不念。今番箋文。京畿及兩都外。其餘諸道則與正朝箋文。同爲先期封發。以除民弊事分付。
정조 6년 · 강
太廟躬伸告儀。命來十二月初二日爲之。陳賀初三日爲之。
정조 6년 · 목
因禮曹啓稟也。
정조 6년 · 강
命元子宮供上。令戶曹書入別單。
정조 6년 · 목
禮曹啓言。元子今旣定號。元子宮供上之節。今十一月二十七日爲始。依例擧行之意。請分付各該司。敎以。不緊供上。待年稍長進排。無所不可。令戶曹書入別單。稟旨擧行可也。
정조 6년 · 강
宗廟告由祭親行時。省牲省器親臨。命依例磨鍊。
정조 6년 · 강
判下兵曹　宗廟告由祭親行時軍兵磨鍊草記。
정조 6년 · 목
因該曹草記。敎以。御營廳隨駕。爲先後廂。各處入直。各留十名出用。留陣則禁營出番鄕軍二哨。訓禁外營入直馬步軍。各留十名出用。而摠使都領留陣。禁軍三番隨駕。御將摠使雖不得不伊朝來參陣上。至於禁軍別將。本所無武臣堂上試官。勿令領軍。卿其差出假將隨駕。
정조 6년 · 강
命禁府都事循例請差堂上知入。
정조 6년 · 목
義禁府啓言。明日慶科庭試文科初試時及再明日柑製時。本府都事。皆爲赴擧。武都事一員本府入直。而當直入直都事。公事回公都事及文一二所禁亂都事。武三所禁亂都事。春塘臺禁亂都事。無以推移。假都事八員。令該曹差出。請以爲分排。允之。敎以。重囚在獄。循例請差。武都事無擇差二字何也。何堂上爲此草記乎。令政院知入。
정조 6년 · 강
御暎花堂。召見北道道科新恩。
정조 6년 · 목
自內詣暎花堂陞座。予曰。兵判訓將及道科試官入侍事分付。徐有隣具善復鄭一祥進伏。予謂一祥曰。卿遠路往還。必致勞苦。良用嘉歎。道科年久設行之後。今始試取。本道擧人。擧皆欣悅乎。一祥曰。格外又有參榜之人。故遐陬人士。聳觀爲喜矣。予曰。文武幾人來待乎。一祥曰。文科六人。武科則十人外。又有七人來待矣。予曰。文武壯元。皆令賜蓋。自靑陽門入來。而依關西新恩例。謝恩後出自集春門。仍爲謁　聖。自香橋各騎司僕馬出去事分付。予曰。文武新恩。各令賜樂。分東西入來事分付。文壯朴鳴遠。武壯崔極齊等。以次進來。予曰。閣隸院隸多數入庭。同唱新來可也。進退訖。鳴遠等行拜禮。仍行宣醞。予曰。文武新恩出去時。唱新來以送可也。降座還內。
정조 6년 · 강
命北道文擧人。堂后假官擬望。武榜人。軍門相當窠差定。
정조 6년 · 목
敎曰。北道道科文武擧人謝恩時。親臨召見。其在慰悅遠人之道。不可無示意之擧。文榜中朴尙春。科前聞已出六。令該曹調用。其餘文擧人。自今日堂后假官。次次擬望事分付。武榜上來人。訓將旣承筵敎。使卽申飭。從速越薦。其中地閥身手之如有可堪軍門者。令三營將臣。今日內相當窠差定後草記事。一體分付。
정조 6년 · 강
命吏兵判特別歲抄。陳賀翌日來待。罪名之不入於放未放及別歲抄者。依　先朝乙卯傳敎擧行。
정조 6년 · 목
敎曰。 吏兵曹判書持別歲抄文書。入侍稟決。亦有乙卯已例。陳賀翌日來待事。分付兩銓。又敎曰。諸凡罪名之常時赦典。不入於放未放啓本及別歲抄者。依　肅廟朝己卯赦典。及　先朝乙卯傳敎擧行之意。各該房申明分付禁府刑曹吏兵曹。
정조 6년 · 강
命七祀祝文。更爲撰進。
정조 6년 · 목
敎曰。　廟內各室祝文。旣是四句。則七祀祝文。亦用四句。寧有如許事體。當該知製敎從重推考。捧納承旨推考。使之更爲撰進。
정조 6년 · 강
藥院都提調以下。施賞有差。
정조 6년 · 목
敎曰。取考乙卯故事。定號前藥院官吏。有追賞之例。藥房都提調行判中樞府事鄭弘淳。鞍具馬一匹面給。子壻弟侄中除職。提調戶曹判書金華鎭。副提調行都承旨嚴璹。竝加資。待令醫官康命吉卞觀海金光鉉。亦爲加資。醫官丁文壽。相當職除授。下人等。才已施賞勿論。又敎曰。都提調子壻。如無除職人。則已除職人中。陞敍調用事分付。
정조 6년 · 강
命左承旨李世奭及陞資諸臣。未肅拜同[知:I-POSITION]義禁牌招。試所進去同義禁許遞。
정조 6년 · 목
政院啓言。左承旨李世奭陳疏。不爲仕進矣。原疏以齋戒不得捧入。而今日當爲備員齋宿。所當牌招。而拘於廳規。何以爲之。敎以。原疏捧入。待下批卽爲牌招。此外陞資諸臣亂疏。如已到院。皆卽捧入。亦爲待下批。竝卽牌招。禁府放未放文書修正時急。未肅拜知義禁鄭昌聖。待承批亦爲牌招。試所進去同義禁許遞。政官牌招開政。
정조 6년 · 강
命諸道放未放及各項罪案。自今日陸續入啓。
정조 6년 · 목
敎曰。初三日陳賀頒赦。係是莫大之邦慶。且有乙卯古事。以是昨日筵中。以不待諸道放未放。自京司謄出徒流案。及各項罪案。禁府刑曹堂上。翌日登對決處事。有所下敎。而仍令只御覽件修正。餘皆置之。該堂直於原文書。書放書仍之意。亦有下敎。而今聞各件依疏決例修正云。此政院不能明白分付之致。以此意更加申明分付。毋或如前誤傳。各項文書。自今日隨其畢修正。這卽陸續入啓事分付。
정조 6년 · 강
有政。吏曹判書金華鎭。兵曹判書徐有隣進。
정조 6년 · 목
敎曰。齋宿在今日。奠弊瓚爵官。不可不備員。未肅拜參議許遞。今日政差出。○以趙時偉爲吏曹參議。李亮載爲持平。徐有慶爲工曹判書。鄭志儉爲同義禁。鄭志儉李在協李★(土+甲)爲副總管。
정조 6년 · 강
遞承旨沈豊之。
정조 6년 · 목
政院以豊之在外啓請變通。敎以。許遞。政官待明朝牌招開政。
정조 6년 · 강
命武試所所捧單子人數及入格幾人。每日夕草記。
정조 6년 · 목
武二所啓言。臣等來詣試所。今方開場。而會試期日不遠。擧子數多。在前如此之時。有先取柳葉箭之規。依近例四貫革加設。仍爲試取。敎以。各所先捧單子人數。各卽草記。此後每日所捧單子人數。某技試幾人。而入格幾人。不中幾人。亦於每日夕草記可也。
정조 6년 · 강
命元子宮供上。謄出冊子以入。
정조 6년 · 목
因戶曹別單。敎以。依書下爲之。進排物種。更稟物種。各各懸註。一件謄出冊子以入。
정조 6년 · 강
領府事金尙喆箚辭錫馬之典。賜批。
정조 6년 · 목
批以。十九　朝寶鑑告成。秪獻于　太室。卽我朝初有之慶也。卿於是時。終始有摠理之勞。昨者賞典。方愧物不稱意。卿須安心領受。仍命遣史官傳諭。
정조 6년 · 강
右議政金熤箚辭錫馬之典。賜批。
정조 6년 · 목
批以。寶鑑載完。　太室秪薦。曠古盛儀。實是邦家肇有之慶。首尾撰次之力。多賴卿等。錫馬常典。曷足以酬其勞也。卿其安心領受。仍命遣史官傳諭。
정조 6년 · 강
戶曹判書李性源。判尹鄭昌聖。左參贊李命植。刑曹參判徐有防。右尹沈念祖。左承旨李世奭。同知鄭志儉疏辭新資。幷賜例批。
정조 6년 · 강
御春塘臺。行柑製。試官李徽之兪彦鎬沈念祖李時秀金憙金載瓚徐龍輔
정조 6년 · 목
具翼善冠袞龍袍。乘輿出賓陽門。出明政門。敎曰。禁亂官及弘化門守門將召入。予曰。隨從挾冊等事。各別嚴禁。無至犯科。如是下敎之後。萬一有泛忽之事。爾等當施科場用情之律。惕念擧行可也。由靑陽門。詣春塘臺陞座。予曰。藥房都提調。 提調入侍。鄭弘淳金華鎭進伏。予曰。卿等致勞。果是設局後初有之事矣。弘淳曰。大禮當前。今日差久殿座。極爲悶慮矣。予曰。醫官自今日移直本院。卿等亦替直可也。予曰。今日收券。想必夥然。今以七試官分考。則似有未出榜之慮矣。承旨李在學曰。然矣。○敎曰。試官李性源鄭昌聖李在協徐有防趙時偉李魯春趙興鎭洪仁浩姜彝正嚴思晚。加差分考。○試官以下行禮訖。以觀豐閣爲銘題。予曰。以此命題。卽是祈年之意矣。徽之曰。題意誠好矣。予曰。今番科作。廣數抄出。然後不失其實才矣。徽之曰。聖敎誠然矣。仍命合考。予曰。京鄕各取一人則好矣。予曰。入格人。唱新來進前。予曰。入格人頒賞紙筆墨。令各該郎廳待令。○敎曰。柑製親臨試士。卽御極後初行之事。而適値諸路多士咸聚之時。取人之數。宜有闊狹。且今大比在前。初試或給分。亦不可無拔例之擧。京居首進士趙濟魯。鄕居首幼學沈奎魯。竝直赴殿試。之次幼學李敬魯南鼎寬。進士申錫老。生員徐瀅修。竝直赴會試。之次進士李光顯金啓淳。生員朴能源洪大應鄭晚錫。各給二分。其餘入格進士朴左源。幼學柳詠韓性謙金致鶴南翼中具命稷。生員朴孝成李度儉柳焯。幼學鄭大容。名給紙三卷筆五枝墨三笏。○降座陞輿出靑陽門。入賓陽門還內。
정조 6년 · 강
命注書有闕之代。今日內擬薦付職。
정조 6년 · 목
敎曰。大禮當前。注書不可不備。實注書有闕之代。以無故人。今日內使之擬薦。仍今日政付職事分付。
정조 6년 · 강
有政。吏曹判書金華鎭。 參判李在協進。
정조 6년 · 목
敎曰。右尹沈念祖許遞。其代今日政差出。○以徐鼎修爲承旨。丁文壽爲禮賓參奉。文壽初仕也。李★(土+甲)爲右尹。
정조 6년 · 강
命御營大將李柱國越俸一等。
정조 6년 · 목
因御營廳出番軍替把單子。敎以。大抵奏御文字。不可異同。況在同文同軌之義。尤不當若是。至於軍門文書。師律去就。則訓禁兩營則出番軍替把事。以草記稟旨。本營以單子直爲磨鍊以入。事雖無情。有關後弊。卿則越俸一等。捧納承旨。爲先從重推考。出番軍入把當否。卿其量宜擅便擧行。
정조 6년 · 강
命待用刑之類。竝特爲蕩滌。
정조 6년 · 목
敎曰。陳賀禮畢後。中外自當用刑。前此待用刑之類。無論杖棍及刑。竝付昧爽以前。特爲蕩滌事。分付京外。京衙門營門。則蕩滌形止。幷與各人姓名草記。外方則狀聞事。廟堂申明知委。
정조 6년 · 강
命頒敎文赦句雜犯死罪以下竝宥。
정조 6년 · 목
因政院某罪以下宥之啓稟也。
정조 6년 · 강
判府事鄭弘淳箚辭錫馬之典。賜批。
정조 6년 · 목
批以。元子定號。宗社有托。吾東方莫大之慶。豈踰於是。予誠喜不自己。況卿等職在保護之地者。其爲懽忭。尤當如何。至若錫馬之命除職之敎。賞不稱功。方切歉愧。箚辭不亦過中之甚。卿其安心勿辭領受。仍命遣史官傳諭。
정조 6년 · 강
命明日親押處所。以仁政殿爲之。
정조 6년 · 강
重推訓鍊大將具善復。禁衛大將李敬懋。
정조 6년 · 목
敎曰。申飭之下。兩營擧行駭然。訓鍊大將具善復。禁衛大將李敬懋。竝從重推考。當該槍劍環衛將汰去。
정조 6년 · 강
召見漢城府堂上。五部官員于誠正閣。判尹鄭昌聖。 左尹洪秀輔。右尹李崇祜。中部都事兪彦鏽。奉事南麟耈。 東部都事金重行。 南部都事鄭東元。 奉事趙象存。西部都事李原瑾。奉事李恒演。北部都事李鍾徽。
정조 6년 · 목
彦鏽。 麟耈進前。予曰。抄戶之節。始以初十日爲限矣。適因判堂之交遞。更以二十日退定。趁此擧行可也。本部人戶爲幾何乎。彦鏽曰。合爲三千九百餘戶。而逐日摘奸矣。予曰。抄戶之政。務在精實。必躬自看檢。毋至罪責可也。予曰。 奉事亦分日看審乎。麟耈曰。然矣。予曰。從當觀其勤慢。以施賞罰。今此下敎。卽三令五申之意。爾等善爲擧行。俾無虛實相蒙之弊可也。重行進伏。予曰。本部元戶爲幾何乎。重行曰。爲六千八百九十戶矣。予曰。抄戶爲幾戶乎。重行曰。僅抄百餘戶矣。予曰。所抄何其小也。重行曰。本部多有料軍兵。故抄數比他部差小矣。東元象存進伏。予曰。爾等何以擧行乎。東元曰。與奉事逐日摘奸矣。予曰。此是百里之責。今番當隨其勤慢。有賞有罰。爾等益加飭念可也。厚瑾恒演進伏。予曰。本部元戶爲幾何乎。厚瑾爲三千六百餘戶。而與奉事分日摘奸矣。予曰。人戶殆過萬餘。而只以三千仰奏。是何故也。厚瑾曰。忘未實對矣。 承旨李在學曰。西部都事李厚瑾筵席奏語。極甚駭忽。請從重推考。予曰。此部官不特登筵錯奏。在部衙。多有不勤之事云。當照律勘處矣。予曰。抄戶幾何爲之乎。恒演曰。僅抄五十餘契矣。予曰。當入者見漏於原成冊。則何以爲之乎。恒演曰。旣有原籍。故以此相準矣。予曰。若新接人則何以査準乎。恒演曰。此等人。實難考籍。故俄與本部堂上。有所酬酌矣。予曰。此部官當善爲擧行乎。昌聖曰。雖未經事。必當善爲矣。予曰。如有幹事之人。 判堂以爲自辟好矣。 鍾徽進伏。予曰。本部爲幾戶乎。鍾徽曰。爲五千五百餘戶矣。予曰。彰義門內諸洞。想多貧民。何以爲之乎。鍾徽曰。貧民爲太半。初不入籍者居多矣。予曰。爾其悉心爲之可也。予曰。分給之善否。在於惠堂。抄戶之精否。在於卿等。卿等必惕念爲之可也。昌聖曰。聖敎誠然矣。予曰。抄戶當至萬餘戶耶。昌聖曰。似過此數矣。予曰。務從精抄。以五等磨鍊。則當有實惠之下究。若反是則非朝家之本意矣。昌聖曰。雖以一等言之。所給殆過三千石矣。予曰。予以分給一節。恐致無實之慮。向日筵中。以倍日分給之意。有所下敎。今玆都民阻飢。專望發賣。若或不善分給。則外邑賑政。何可察飭乎。昌聖曰。聖敎果然矣。予曰。貧寒班家。若以無籍。不入抄戶。則誠爲可矜矣。昌聖曰。聖敎誠然矣。予曰。卿等善爲抄出。以今二十五日。更爲來待可也。
정조 6년 · 강
明日　景慕宮展拜路由館峴。命該房知悉。
정조 6년 · 강
汰拿西部都事李厚瑾。改差東部奉事金履脩。飭部官勤慢。
정조 6년 · 목
敎曰。抄戶之政。專委部官。向於輪對。亦有面飭。未知其後勤慢之如何。更令來待。其中西部官之部內萬餘元戶。錯對以千數。雖極迷劣。或可諉一時無妄之犯。外此奏對。不但節節無形。況於嚴飭之下。所謂擧行云云之事。又如是稽忽。此等人決知其不勝任。早卽嚴勘。可懲他部官。西部都事李厚瑾汰去。令該府拿問嚴勘。今聞判堂言。東部官一人稱病呈旬矣。病勢雖重。姑勿論。呈病之不先不後。巧値抄戶命下之日。雖甚駭然。旣云病重。有難臆勘。 東部奉事金履脩。爲先改差。與中部奉事南麟耈相換之代。令該曹皆令口傳。另擇擬入。時任中如無可合人。雖値儲窠之月。勿拘復職事。申飭銓曹。各部官勤慢。當時摘奸。間欲發遣繡衣。探察窮僻處。貧士殘民之見漏與否。萬一現發。謹依辛壬故事。不善擧行之部官。決杖定配。無或饒貸。部隸洞任。分輕重嚴治。期欲實惠下究。筵中已諭。今日召見。出於三令五申之意。朝家曲念極矣。然而冒犯。此可謂故犯之故犯。令京兆堂上。以此意申明嚴飭。諸部中最勤幹最精抄處。亦當從後論賞。以此一體俾各知悉。
정조 6년 · 강
命抄戶取捨。申明知委。
정조 6년 · 목
判尹鄭昌聖啓言。各司有料布員役及貢物主人。有料軍兵。固當拔之。而至於各邑邸人。自有受價。六矣廛民。各作生業。幷不當混入於抄戶中矣。敎以。各司貢人邸人有料軍兵等。自當依卿所奏爲之。至於六矣廛人。不計貧富。幷置遺漏。其他百各廛民。不分饒乏。皆令抄出。予則以爲終涉斑駁。號稱巨肆。而徒有廛名。或多朝不食夕不食之歎。名雖雜市。而稍優財産。足辦獲其利資其生之方。彼而見漏。此而許抄。殊非朝家抄戶之本意。無論六矣廛百各廛。必視資業之豐薄。以定抄簿之取捨事。卿其申明知委各部可也。又啓言。太學典僕之最貧殘無依者。及各軍門待年軍兵之無料者。當爲抄入。而此則該部有難詳知。令成均館及各軍門。詳査修成冊移送。以爲憑考好矣。右尹李崇祜啓言。自臣府移文枚擧措辭好矣。敎以。泮隸稍異於無業之窮民。蓋有懸房之聊賴故耳。除非最貧殘至窮獨而近於流丐者外。無得抄送之意。申飭本館。仍令大司成親執一一詳覈。精細報來。至於軍門待年軍卒之無料者。亦令各營將臣。躬各査櫛。渠輩父兄之受料人。不必渾入而如其各戶又甚窮殘。則亦豈拘此見漏。以此意枚擧文移可也。又啓言。侍從外堂下文蔭武之未經守令。方在罷散人員。請幷從自願抄入。從之。敎以。古亦有曾經副學春坊者受食日給之事。至今傳以爲美談。雖在侍從之列者。久在罷散。未霑斗祿。而最貧窮無聊賴。爲通朝所共知之類。從自願亦無不可。卿其知悉參量爲之可也。
정조 6년 · 강
命部隸諸上司各軍門捉去之弊嚴飭。
정조 6년 · 목
判尹鄭昌聖啓言。五部吏隸。素稱疲殘。而諸工司各軍門任自捉去。疏儒設廳。亦令使喚。本部立役。視爲餘事。自今限抄戶畢役間。上司及諸軍門若有推捉之弊。當該官員。自臣府請草記請罪。從之。敎以。　享所何等莫重。而進排之官。猶命差出假官。使之替行。況各司侵漁之端乎。依卿所奏。出擧條各別嚴飭。犯者隨現草記。斷不饒貸可也。
정조 6년 · 강
命寶鑑摠裁大臣以下進去奉審。進獻門路。以弘化門擧行。奉詣　太廟時。 摠裁大臣以下。奉安彩轝。駕前前導。
정조 6년 · 목
幷因判尹鄭昌聖啓稟也。
정조 6년 · 강
命進書習儀。親上習儀。同日爲之。
정조 6년 · 목
敎曰。進書習儀。親上習儀。同日爲之。處所以進書處所爲之。雖有倒次之嫌。奉詣習儀。親上習儀罷後。行至敦寧府而止事分付。
정조 6년 · 강
以雲峯君杫[杺:I-PERSON]爲都總管。
정조 6년 · 강
洪忠道儒生尹應烈等二千七百人上疏討德相。賜批。
정조 6년 · 목
疏略曰。臣等所居之地。不下於古所稱仁里。而不幸六七年來。凶孼層生。汚盡一路。搢紳大夫之議于朝者。必曰湖西亂鄕也。豈非今日湖西之人腐心痛骨。如不欲生處乎。噫。彼德相。雖不生於湖西。居於湖西。而況右袒渠依附渠者。多是湖西之種。則臣等所謂汚盡一路者。豈過論也。世以德相謂有儒名。而臣等居在華陽近地。稔知其所爲。嗚呼。渠本一魍魎漢耳。無知無識。不學不文。嘯聚逃免軍役之徒。作爲師門弟子之目。所利者脯酒之饋也。所賣者學宮之任也。處鄕也如此。則其所立朝事君。不言而可推知也。果然一入都門。千罪俱發。只知有權奸。不知有國家。鋪張京鄕。增國榮之氣者渠也。布列徒黨。張國榮之勢者渠也。末又縱其妖邪之侄。潛售凶譎之計。 國榮主於內。 德相和於外。集千古所無之逆。做四字不道之言。不惟發之口。乃敢筆之於書。投之於君父之前。古今天下。寧有是耶。及其窮凶之情畢露。綢繆之跡莫掩。在渠道理。惟當縮伏私次。而煥億募獨疏之人。煥程主發通之論。譸張兩歧。詿惑一路。惟彼怪鬼不逞之輩。以其平昔趨赴之心。信其註釋慫慂之說。跳踉於校院之席。響應於畿湖之際。以至泓徵之出。殊塗幷轍。連肚共腸。將不知何等變怪又出於何地。臣等安得不明目張膽。汲汲然思救其胥溺之勢也。伏願夬揮乾斷。先將逆魁德相。明正刑典。干連諸賊。次第窮覈。幷施黨律。使亂逆知懼。批以。爾等之言。雖出於沐浴之誠。處分意亦有在。爾等退修學業。
정조 6년 · 강
平山儒生禹尙寅等九百六十五人上疏討國榮德相等諸賊。賜批。
정조 6년 · 목
疏略曰。從古亂逆。何代無之。而孰如國榮德相之窮凶極惡也哉。噫。彼德相以先正之孫。附麗權奸。貫通血脈。相連腸肚。沮遏大策。國榮之奸計。而德相應之。潛圖國脈。國榮之奸謀。而德相從之。上而謀危宗社。下而誑惑一世。至以四字凶言。登諸章奏。則此固通天地亘萬古。所未有之亂逆也。固宜誅絶之懲討之不假貸。而終使國榮徑斃牖下。又使德相保全首領。國家失刑。孰有大於此者乎。惟彼亨夏陽復輩。素以陰鷙之性。多年出入於相賊之門。及其尹任鼎之削黜。相賊名字於講錄中。 亨復輩敢以怨國不道之說。構出凶書。肆然告由。其語意之凶慘。有不忍掛口。而瑞集餞別凶詩。同歸惡逆。此類之罪。萬剮猶輕。而畢竟勘斷。只止竄配。此所以炡弼輩接跡而起者也。炡則景莘扁堂。承烈從游。其心所在。固極凶悖。而至以逆能爲逆。今始知之之說。肆然納供。則逆能之爲逆。今至幾年之久。而今始知三字。其包藏之叵測。綻露無餘。又於亨賊之配。擔當資送。則其罪卽逆能之類。而亨賊之上也。 宗弼則以相亨兩賊。比之於己卯名賢。榕則素以亨賊之死友。袖傳瑞賊之凶詩於亨賊之至親。極口稱善。其心所在。尤極絶悖。 逢源則始與炡輩。出入於逆能之門。當亨賊竄配之日。資送之餞飮之。究厥凶肚。與亨賊一而二也。榮祖以亨賊之親兄。亨賊被罪之後。愈懷怨誹之凶心。構出通文。謂以書齋慘被禍變。不可不會議。會議者抑何凶議耶。延祖則以亨賊之從兄。約會炡弼輩。主張凶通。傳送各處。宗賢身爲座首。延接凶逆。坐於公廳。待以尊客。其爲放肆。與亨集輩。固無異同。如岳則渠之保放。實出於天恩之罔極。而敢自出入往參於齋會之說。出於囚供。此類皆心懷怨毒。眼無刑法。臣等膽欲裂而齒盡切矣。況彼如岱如海承祖大容之類。與亨賊同參告由之罪。宜不可容貸。而尙此假息者。此豈懲治之道乎。來源則入北之說。固是難明。而應壁則通文受置。渠旣自服。則受置之通文。豈非斂錢之的證乎。壽岳壽采致榮逈源等。俱是餞別亨賊之輩。則護逆之律。固所難免。 烓以炡之弟。爲囚所援。則豈不爲顯著之情迹乎。儐則素是鄕人。附麗亨賊。於其竄配之日。資送之說。旣甚藉藉。宗煜時浹希集。或以諉托。或以往見。旣有所犯。不可容罪。鄭東宗瑞雖無知識。資送亨賊。誠極痛惋。惟此諸賊。俱是國榮之緖餘。德相之枝裔。則固當置於鈇鉞之下也。伏願亟正王法。國榮德相。亟施孥戮之典。亨夏瑞集炡宗弼陽復。幷宜亟正常刑。榕逢源延祖宗賢榮祖請拿鞫施律。如岳來源壽岳壽采致榮逈源應璧如岱如海承祖大容。請絶島定配。烓儐宗煜時浹希集請遠配。鄭東宗瑞請定配。以肅王法焉。批以。爾等之言。雖出於沐浴之誠。處分意亦有在。爾等退修學業。
정조 6년 · 강
黃海道儒生吳希集等一千一百七十三人上疏討國榮德相等諸賊。賜批。
정조 6년 · 목
疏略曰。 德相性本屭慝。跡又陰譎。竊盜儒名。附麗權奸。揣摩經營。無非凶國害家之事。至於四字凶言。是豈人臣萌於心者哉。國榮之妖慝。 德相濟以同惡。暗室綢繆。登於章奏。此誠宗社之罪人。而榮賊未施肆市之典。相賊尙稽拿鞫之命。聖朝失刑。莫此爲甚。根本未去。枝葉寔繁。 亨夏瑞集輩。不幸近出於臣等所居之道。 亨夏以凶文而告由。瑞集以凶請而贐行。甚至於炡弼之凶扁凶言。可見其眼無國法。甘心死黨。何幸眞臓自露。妖腰亂領。次第膏斧。俾雪一道之耻憤。而苟論其平凶海孼之接跡跳踉。則實由榮賊之未施典刑。相賊之尙逭王章。伏願快施乾斷。先彰國榮之惡。論以劇逆。次明德相之罪。置之大辟。亨集等諸賊。亦爲明正典刑。批以。爾等之言。雖出於沐浴之誠。處分意亦有在。爾等退修學業。
정조 6년 · 목
敎曰。嗟乎。朝家之視民。猶父母之視子也。人之有十子者。九子哺飽而一子頷顑。則父母之心。其將安於九子而恝於一子。不思所以喣濡之飮食之乎。目下湖西事。政類於此耳。今年農形。五道兩都幸免大歉。而畿湖嶺告災。予爲是之懼。夙夜不遑寧謐。豈敢以一二蠲恤之政。謂能盡父母之責也。然而新還之分數停退。在畿則倂遍稍實。在嶺則亦及之次。而獨湖西闕焉。豈予忘湖西而差殊看哉。噫。湖西壤地。間于畿嶺。旱澇也均。虫風也均。庚前一雨。差先於畿。而亦後於嶺。最被災處。無異於畿之尤甚。最占豐處。反遜於嶺之之次。不得與畿嶺列。則民其不曰我獨胡爲後於畿嶺乎。向予於秋冬之交。欲行一例蠲免。道伯分等之啓。不請停退而請代捧。以是姑且依請施之。予自語于心曰。其然。豈其然云。近聞本道民情。日急一日。原野之聞。甔石無儲。場市之中。價直騰踊。遑遑若不保朝夕。重以國於徵租。迫於索糴。哿矣富人。尙艱拮据。哀彼窮民。將何辦備。蟋蟀在堂。役車初休。社有酒倉有粟。洗腆而養父母。墐戶而樂婦子。惟此時爲然。而嗟爾湖民。日被催科。小則縲絏及身。大則犴狴爲家。人生到此。寧不惻傷。今則開倉已有月矣。未知所捧者爲幾何包。而枵腹啼呼之聲。赤手乞貸之狀。宛若在耳而在目。予何忍安寢食也。原初道伯之不請停退。以新蒞而燭未盡事情歟。以無例而煩未敢陳聞歟。遲遲于今。何責于道伯。寔予之咎。畿民吾赤子也。嶺民吾赤子也。 湖西亦吾赤子也。同是赤子。而或施或否。則上所云安於九子恝於一子誠近。況歲色垂暮。只餘五旬有奇。及今不諭。來頭雖有倍蓰之減。小民之膚髓已竭。而利徒歸於觀望之豪右。予甚痛之。本道今年新還中。尤甚邑及之次邑之尤甚面三分減一。尤甚邑之之次面四分減一。尤甚邑之稍實面。之次邑之之次面。稍實邑之尤甚面五分減一。以紓吾民一分之力焉。有民而後有穀。苟利於民。穀何愛焉。誠欲就尤甚面里。悉行蠲免。而農糧於斯。賑貸於斯。其停其捧。俱出爲民。將此意曉告。已停者外。趁卽收納。毋令久困也。且於分數停退之際。災實貧富。區而別之。亦毋或雜糅也。噫。五日不雨無麥。十日不雨無禾。今年之旱。不特五日十日而已。始也牟還之作租也。意謂秋農勝於麥農矣。今則禾農之歉。反甚於麥農。新還之當捧。猶且蠲免。況又代租乎。今夏牟還之作租者。特許除當年耗。仍令待麥秋。還作牟還。至如當年耗之不入。蓋欲寧失於民也。何論公用之足與不足。噫。還穀外。又有一二事切緊於小民者。俵災是也。開賑是也。各邑俵災。把束不差。而能無徵白之冤。代播亦免。而果有刈黃之效否。予未之知也。明春開賑。雖有成命。歲前民情。獲免流亡顚連之慮否耶。噫。予道伯守宰不能竭心殫誠。拯濟我濱死之民。而致有匹夫匹婦塡壑之患。則名雖賑。與不賑等耳。縱或倖而免譴。獨不內愧于心。睠彼湖西。密邇京師。馳一繡衣。亦可旬望。而考其勤怠。噫。守宰不勤。害及一邑之民。道伯不勤。害及一道之民。如不體予心腹之諭。伈泄悠泛。罹于咎而抵于罰。則非予罪之。身自犯之。豈曰有悔也。嗟爾湖西之民。凡有疾苦。惟予在耳。恃而無憂。各安其堵。無依者就賑。有土者就耕。永作我太平之民。天佑于民。歉荒豈歲有也哉。故諭。又敎曰。此綸音一通。自政院成送有旨。下諭于湖西道伯。使之曉諭道內民人。俾各安土奠業。毋至流散之境。飭諭如是其丁寧辛勤。而雖一夫一婦。不知有蠲稅之令。不聞有播告之擧。民情一味遑急。則安用此等旬宣之臣也哉。從當另行按廉。憑其實蹟。仍令各別惕念擧行。
정조 6년 · 강
命雨勢如此。展拜明日爲之。
정조 6년 · 강
命藥房新作貢事。審決以奏。
정조 6년 · 목
敎曰。向因政院之誤傳藥房軍新作貢事。有外差。備軍移充之擧。故今此各樣軍簿一幷書入之命。或慮有如前誤傳之弊也。觀此冊子。差備各樣軍新作貢之後。餘數甚少。本曹下吏。或衛所下屬輩。滲漉沾漑之際。果無大段爲弊之端乎。都案軍移送藥房之後。所充給之代。亦無他稱冤之弊乎。作事之始。必須審決。可無銷刻之嫌。使該郞面議判堂。後日入侍時以奏
정조 6년 · 강
詣景慕宮展拜。
정조 6년 · 목
具翼善冠袞龍袍。乘輿出協陽門明政門。降輿乘輦出弘化門。詣　文廟前路。降輦步過。乘輦。命招成均館事知守僕及濬川都廳田益顯。下詢植木株數。仍敎曰。明春更加種樹。而優數勤種者。當有施賞之典。以此申飭可也。至宮大門外。降輦乘輿詣齋室門外。降輿就板位行禮。仍詣官內奉審訖。出齋室還宮。如來儀。
정조 6년 · 강
命畿甸牟還之作租。還作牟還。關西海西運穀。量宜發船。
정조 6년 · 목
敎曰。昨於湖西綸音。已示予意。而今夏麥歉。挽近所無。牟還之許令作租。意謂秋農之當可措手。目今秋農。水田最歉。餉之米還之租。猶令代捧。代捧之不足。亦令停退。況牟代之租乎。古人所謂俾出童羖。不幸近之。湖西停退。旣用畿甸之例。畿甸代牟。獨不用湖西之規乎。牟已代租。租無可捧之道。則以租作牟還。他本色顧何慳惜。今夏牟還作租者幷減。當年耗條。特許待麥秋還作牟還。或曰當年耗條。不宜減除云。而今予之心。欲全減之。爲嗣歲未之能焉。況在九牛一毛之耗乎。知悉此意。擧行之意。京畿監司處。卽令廟堂措辭行會。又敎曰。兩西穀轉輸。出於爲都民裕食之意。而船隻艱覓。載運愆期。雖以關西言之。迄無裝發之報。而見今歲色垂窮。臘月在卽。此時駕海。必有失勢淪溺之患。是欲爲民而反害民者也。且問賑廳。廳儲之穀。足了冬春發賣云云。然則待春裝發。猶不至後時。已裝發船隻外穀物。幷令待開春上送之意。卽令廟堂撥馬行會平安監司處。至於海西穀。已到泊者。數甚夥然。船路且無涉險之處。停運一款。姑不知委。而未運穀包。更觀風勢水勢。量宜發船之意。一體分付黃海監司處。
정조 6년 · 강
命湖西綸音下送分頒。
정조 6년 · 목
敎曰。湖西綸音印本下送三件。卿其秪受後。營上兵營水營件各一件。卽爲分頒。尤甚邑守令韓山郡守朴宗珪。舒川郡守柳鎭淑。林川郡守宋持敬。沔川郡守兪彦銻。天安郡守尹翊烈。溫陽郡守金履銈。燕歧縣監金克行。扶餘縣監尹昹。石城縣監洪景仁。庇仁縣監朴泂。瑞山縣監金光岳。海美縣監曺潤根。唐津縣監李雨培。新昌縣監洪益烈。牙山縣監趙亨逵各頒五件。之次邑守令忠州牧使李樂培。洪州牧使申致權。大興郡守沈載鎭。公州判官朴始榮。文義縣令洪景游。鴻山縣監朴厚源。堤川縣監沈宗之。定山縣監閔垠。靑陽縣監李璡。陰城縣監李崇運。淸安縣監李勉基。恩津縣監尹光孚。連山縣監兪漢緯。尼城縣監沈禧。藍浦縣監洪尙德。鎭川縣監沈基泰。保寧縣監任土。禮山縣監林泰遠。木川縣監任希厚。西原縣監宋持常。結城縣監韓德厚等處。各頒四件。稍實邑守令淸風府使李義綱。槐山郡守尹文東。沃川郡守吳載文。丹陽郡守黃檃。懷德縣監尹光佑。延豐縣監洪昌源。懷仁縣監洪儆。鎭岑縣監李彦五。全義縣監李復燮。永同縣監鄭文在。黃澗縣監金斗應。靑山縣監洪景厚。永春縣監金在鎭。保[報:I-POSITION]恩縣監任璛等處。各頒三件。仍令各其邑守宰謄出諸本。分布面里之意。卿其惕念擧行事。下諭于忠淸監司金文淳處。
정조 6년 · 강
命總廳保還錢。開春後卽爲分給。待秋成。以米收捧。
정조 6년 · 목
領議政徐命善啓言。目今民間錢荒益甚。雖蒙發賣之惠。亦無辦價之道云。矯捄沒策。而惟公私兩便者。總廳保還。以錢代捧。從當還作本色矣。數萬包米。勢難一時還作。而以錢久留則又不無漸致消瀜之慮。若於開春後。以其所捧。直各分給。待秋成。以米收捧。則該廳除貿米之弊。民間有散錢之效。而以五兩錢納一石米。則願受之人。必當不勝其紛紜。取捨之際。勿委保主人。摠帥親執均俵。俾無京外間稱冤之患事。請知委於總戎廳。從之。
정조 6년 · 강
許施畿伯賑穀劃給之請。
정조 6년 · 목
領議政徐命善啓言。卽見京畿監司李亨逵狀啓。則以爲。尤甚廣州等十七邑。來春開賑。不容少緩。之次楊州等十邑。尤甚而亦不可不設施。通計二十七邑飢民。似不下屢萬口。而道內賑穀。本自不敷。 關西大小米限一萬石。常賑耗一萬石。營賑各穀一萬石。特許劃給。空名帖限八百張。亦令頒下。以爲分排賑恤之資事。請令廟堂稟旨分付矣。關西大米四千石。小米一萬六千石。本道營賑各穀一萬石劃給。以準三萬之數。而所請則穀多而米少。所劃則米多而穀少。 道臣知悉此意。毋論巡還農糧。皆於此中磨鍊分俵事申飭。至於空名帖。畿內與三南有異。換貿之道。似不容易。五百張爲先成送。如有不足之患。追後加請。亦自未晚。請以此分付。從之。
정조 6년 · 강
召見戶曹判書李性源。 藥房提調金華鎭。總戎使李柱國于誠正閣。
정조 6년 · 목
予曰。上寶鑑時各差備人員。皆已塡差乎。 性源曰。差備人員甚多。姑未塡差矣。予曰。　列朝謨烈。纂成一帙。行將親上。禮莫大是。慶莫踰此。凡係儀節。必須爛商。無有未盡之歎。而差備官。亦宜擇差。至於軍人服色之取用舊件者。皆爲改染以用可也。褥席差備之皆着朝服。不無爲弊之端。以黑團領擧行。未爲不可矣。性源曰。褥席差備。以南行中曾經州牧人塡差。而至於床案差備。爲三十八人。此則實有難差之弊矣。予曰。案床差備則以武兼中塡差。旣有已例。今番亦於武兼分數塡差好矣。予曰。目今諸道告歉。民不聊生。賙濟之方。奠接之策。當自近始。 畿甸之人所仰哺者。專係總廳還上。而奸僞日滋。百弊俱生。莫可釐革云。其所以矯捄之方。不容少緩。卿旣經總使。今當兼任。或有預料者乎。柱國曰。總廳還上之弊。專在於保主人之偸竊犯手。以至於年年減縮。元會簿中所不足。未知其幾萬石。誠甚可悶矣。予曰。北漢是保障之地。築城置穀。皆爲不虞之備。而平時所以接濟畿民之需。今聞卿奏。疏虞若是。安有設施之本意哉。此則前後總使難免其責。然而總使則猶在京遙管。管城將專管北漢之事。有弊莫救。焉用彼管城將爲哉。柱國曰。近來錢荒之弊。甚於穀歉。民間之騷擾。日甚一日。就各衙門料布。專以錢還上下。而三軍門有換銀條。亦於此時爲之。至於封不動錢條。或換金或換銀入庫。則實有救荒之效。而在營門。亦有便宜之道矣。事係變通。下詢大臣處之似好。故敢達矣。予曰。卿言不無意見。未知錢荒之弊源。自何處耶。柱國曰。各衙門有錢貨處。皆有入無出。故廛民之所以藉手者。今無出處。荒弊則都下爲尤甚。非但軍門錢換貿而止。內司所需。限某兩貿銀。則此可爲裕財之一道矣。予曰。內需司設置。非爲私財。是亦不虞之需。故惟我　肅廟先朝。發內帑之財。以補賑資于告歉諸道。野無顑頷之色。民有鼓腹之樂。予實欽仰聖德。自丙申以後。無一尺一粒之濫費。而稅入之收納也。罷推刷之官。令各其本邑守宰收納。而亦令戶曹主管者。意有在焉。此宮府一體之義也。貿遷有無。乃是行貨之道。從當下敎。換一款。自御廳爲始。俾有實效。則他軍門亦將從此爲之。不必問于大臣。卿旣帶御將。先爲擧行無妨矣。
정조 6년 · 강
命湖邑分數停捧。依畿邑例擧行。
정조 6년 · 목
敎曰。畿邑分數停退時。各處軍餉及會內外穀。依他還穀例。使之分數減捧。湖邑今無異同。今番分數停捧。一依畿邑例擧行事。令廟堂一體行會。
정조 6년 · 강
命明日次對。退定於再明日。
정조 6년 · 목
予曰。畿湖尤甚。而今歲歉荒。諸路同然。唉。彼衆生。不奠厥居。無粟可食。將何聊生。中夜思惟。如聞呼庚之聲。繞壁不寐。如見饑菜之色。玉食靡安。昨下蠲減之典。不足爲實惠。然而或可爲一分之助耶。有防曰。蠲減之典。特出格外之恩。民情自可妥帖矣。
정조 6년 · 강
命上寶鑑擧條。改修正啓下。
정조 6년 · 목
敎曰。應行之禮。豈可以日晷長短。有所闊狹。上寶鑑。旣非祭禮。則展謁後。更行此儀。事係煩瀆。故昨日大臣筵奏亦如此。而擧條措語。大相逕庭。使之改修正啓下。政院之每以此等事。必令自上替勞者。太涉不職。在院承旨推考。
정조 6년 · 강
命冬至朝賀權停。
정조 6년 · 목
禮曹以十八日冬至陳賀節目。依例磨鍊啓。敎以。正至朝賀。卽上下迓祥之禮。事非豐豫。豈必靳持。而見今畿湖饑饉無前。痼瘵載路。雖係應行之儀。宜有停免之擧。冬至朝賀。今番段權停。只進表裏事知委。
정조 6년 · 강
秋曹以衛外持疏擊錚人原情勿施啓。
정조 6년 · 목
刑曹啓言。昨日動駕時。衿川居梁禧郁衛外持疏。肆然登聞。其疏本勿施。請考律嚴處。敎以。果如草記。則必非常性之人。且今編配之夥多。誠一痼弊。待用刑懲治次。姑爲放送。又啓言。毛衣匠李東顯擊錚於衛外。故取考其原情。則渠等還推本業。從市案資生云矣。猥屑無嚴。諸考律嚴勘。敎以。考律一款。今番分揀。本事卿其從便決給。又啓言。文川居徐大協爲其父本州殺獄罪人鳳恒擊錚。而文案明白。獄情無疑。原情內辭緣。請勿施。允之。
정조 6년 · 강
命罪人李春馥。崔貴同。崔女放送。
정조 6년 · 목
刑曹啓言。罪人李春馥原情。踰越都城節次。旣已遲晚。自本曹請依律定配。敎以。觀渠供辭。差與越城有異。直以當律勘斷。殊非原情之意。白晝稠廣之地。豈有冒犯重律之理。此亦常情之外。以此以彼。宜有參恕之端。待用刑嚴刑懲勵次。姑爲放送。又啓言。崔貴同之放釋一款。初非可論。依前仍置。崔女誣罔之罪。令本道請勘處。敎以。回啓中年久人故卞覈無階此八字。可謂實際語。床第之事。廉探之說。俱係易晦而難明。秋間判付。亦有提及者。以此以彼。合施罪疑之典。吉州牧定配罪人崔貴同。特爲放送。崔女事出爲夫。不必深罪。亦爲分揀事。分付道臣。擧行形止。卽令狀聞。
정조 6년 · 강
判下秋曹殺獄案覈啓。
정조 6년 · 목
刑曹啓言。殺獄案覈。必須詳愼。而戒思泥醉之說。發於正犯之口。而初不發問於屍親看證。乃以醉人腸胃飽滿內臟見傷等說。泛然結語者。極涉疏忽。伊時初覈檢官及査報前後府使。請一幷重推。敎以。檢官推考依施。情出無情。殺亦我殺。十二年滯囚。三百次受刑。足懲醉鬪之罪。況違端如許。曰傷處也。曰實因也。曰詞證也。俱不明的。焉有似此殺獄。金女呼訴之說。大槪有條理。此等獄事。合施傅輕之典。且以推官報辭觀之。尤可見僉議之詢同。三陟府殺獄罪人千萬伊。特令道臣卽爲減死決配後狀聞。又啓言。義州等官囚推罪人李如太等獄事。依前同推。期於得情。肅川等官囚推罪人校奴致玄等獄事。獄體至重。請上裁。敎以。義州府囚推罪人李如太段。回啓中必有內傷之祟云云。殊未知其爲當。坐在京裏。遙度塞外之獄情。決是行不得之事。道伯則必當詳覈密探。覷得本獄肯綮。曷若從是之爲便好乎。且以道啓觀之。傷處實因。不分明之外。弘茂如太之彼此强弱。亦相不侔。檢官成獄。安保其不由於私意。以此以彼。宜有從輕之道。減死定配。義州府囚惟罪人金銀澄。道啓論列。節節詳明。而覈奏措語。句句疑晦。依道啓參酌。減死定配。肅川府囚推罪人奴致玄。道伯之見。卿曹之啓。皆傅生道。朝家豈有別意。減死定配。泰川縣囚推罪人白同。所犯分明。是喪性人所爲。不必持疑於酌勘之際。而卿曹覈辭之如許。殊欠稱停。卿則惟考。該囚依律文。卽令道臣次律照勘事分付。龍岡縣囚推罪人李得表。奸所殺奸夫者。大明律旣無償死之文。況得表之刃傷林德重。無異奸所親獲。此等囚勿爲完決。且有　先朝受敎。卿曹結語中請刑又請配。似無意義。得表身使卽放送。而安女之與得表結髮同居。生子生女。忽地逃歸於德重者。情狀萬萬絶痛。渠之不死幸耳。卿之幷與刑配之律。而不請於厥女。移施於得表者。有甚別般愛憎於厥漢厥女而然。無端宥釋。大華倫常。安女爲先嚴囚。待用刑。勿拘日次。嚴刑三次。絶島限已身爲婢事分付。此文案入啓已久。自多未遑。今始判下。待城門開。卽爲行會。近來撥路稽滯莫甚。動費三日然後。僅得傳致。此意幷以措辭關飭。
정조 6년 · 목
予曰。御將所奏換銀事。卿等知之乎。領議政徐命善曰。俄於賓廳。已爲聞知。而臣與諸議。皆以爲不便矣。予曰。以予所料。未知其爲不可矣。錢貨之爲物。如泉之流行。御將所奏。可爲通貨之道。往者換銀之弊。皆由於先給價本之致。今不必襲謬。隨其願納。仍卽上下。則在公似無所損。有何持難耶。御將進前。陳其所見可也。李柱國曰。錢荒之弊。莫今時若也。昨於筵席。略陳愚見。而俄聞諸大臣議。則皆以爲不可矣。予曰。聞近來錢荒。甚於穀荒。京外民情。以此遑急云。貨泉者流行互遷之謂也。錢貨之漸至匱竭。其故何也。目下發賣之政。蓋軫都民之阻飢。必欲實惠之下究。而窮士貧民。若以無錢。不得受食。則烏在其發賣之意乎。捄弊之策。不可不急先講究。故今日賓對。專爲此事。其陳可捄之道。命善曰。捄弊之策。臣亦猝難思得。而吏判每以爲各司朔下軍門奉足。皆以純錢上下。則庶可爲目下捄急之道云。此旣非大段變通。而以公以私。有益無損。爲先知委各衙門。量其留儲多寡。限幾朔純錢上下之意。報備局施行事。請分付。予曰。依爲之。各處上下錢邊分數。自廟堂參量酌定。然後形止草記可也。大抵昨今年錢荒。誠莫曉其故。內而各衙門。外而諸營閫之流行錢貨。朝家初無禁止之事。而說者每以榷于官爲言何也。雖以嶺營南倉錢一事言之。御史條陳其年久弊痼。害及子孫。民不支堪。故自朝家蕩滌債錢。代給穀物。以濟生民之急。而不出數年。又以錢荒歸之於無債之故。朝家於此實不知何以矯捄。今此純錢上下。不過爲目下些少之益。決不可以此了當。大臣諸堂各陳變通之策也。予曰。諸臣旣以鑄錢爲便。此則從當稟處。而統帥瓜期不遠。如以設鑄爲定。則不可不仍任矣。命善曰。然矣。刑曹判書具善復曰。開城府甚好矣。至於統營則似難處。帥臣且未知其善爲擧行矣。右議政金熤曰。統營之設。蓋爲備倭寇也。任之以禦倭之責。而今於鑄錢事。若慮其不善擧行。則安用統帥爲哉。予曰。右相之言甚好矣。予曰。都監屯田事。何以經紀耶。善復曰。大小南面。乃是司圃署。宗親府收稅之地。故欲以訓局所管平安道築堰處。區劃相換矣。予曰。司圃署錢貨事。提調頃有筵奏。其間已爲區處耶。戶曹判書李性源曰。均廳錢千兩。已有拮据。而以些少錢貨之事。每每煩稟。有所不敢。臣與訓將相議。自訓局直爲移劃司圃署。則似便矣。善復曰。所謂屯田。軍門之所不可無者。且地形在要衝之處。起墾之後。則募人守護。乃次第事。而防守之節。不可疏虞。臣意則以爲限三十名定額。擔當守護。而許入民戶則似好矣。予曰。若以所出論之則可爲幾何。善復曰。可爲千餘石矣。性源曰。許入民戶。似爲便好。而必貽弊於平金長湍等數邑矣。予曰。何爲有弊耶。性源曰。謀避官役者。似皆投入。然則將貽弊他邑矣。柱國曰。總廳所捧錢數爻。旣有問奏之命矣。臣詳放其數爻。則所捧不過一萬五千兩矣。予曰。領相頃以八萬兩筵奏。而今聞其數不多如此。申飭帥臣。以爲督捧之地可也。督捧亦係爲民之事。訓將同爲檢飭。而大臣必須招致帥臣面飭好矣。予曰。總廳還上。每當歲末。以未捧磨勘。視作常事。名以軍餉。豈可如是。此後又有如前之弊。當該帥臣及管城將。幷爲論罪也。判尹鄭昌聖曰。今番抄戶中。護輦隊爲四百餘名。一年之內。所受只爲六疋木。而以係軍伍。今雖拔去。旣是無料之軍。則似當同入矣。予曰。觀其貧富。隨其願否。從便許入好矣。予曰。關西伯狀啓中所請。三賑穀之移付內閣活字所者。爲幾石乎。命善曰。三萬石矣。予曰。江都是保障重地。疏虞之甚。不可無緩急之備。以三賑穀移付江都。換銀儲置之地何如。命善曰。聖敎誠至當矣。予曰。此則訓將主管爲之。而儲置之處。勿論某庫。亦爲詳量。後日登筵時稟定可也。禮曹判書鄭尙淳曰。寶鑑親覽一節。儀注中何以爲之乎。予曰。親覽議注置之。秪迎一節磨鍊可也。兵曹判書徐有隣曰。承傳宣傳官已仕滿者。曾有陞遷之例。今番則何以爲之。予曰。此未有定式。限以六朔。未六朔前。不得計仕事。詳出節目。後日賓對稟處可也。予曰。判尹進前。予曰。昨日判下之刑曹啓目。皆卿之爲刑判時回啓者耶。昌聖曰。然矣。予曰。安女事。極爲痛惡。屢次逃走。被捉於奸夫所。則不施一次之刑。直爲決放。豈成說乎。奸所執捉者。勿爲同推。非但律文爲然。已有　先朝受敎。凡所謂奸所。非謂房闥之內而已。與奸夫共處之所。皆是奸所也。厥夫有何可罪之事。而反請刑配乎。厥夫則刑配。厥女則白放。判尹之愛憎太懸。故昨以安女則勿拘日次。嚴刑三次後定配。厥夫則特放事判付矣。命善曰。如是處分甚好矣。予曰。若有完決文案。入之也。予曰。寧遠事。卿等知之乎。命善曰。俄下密啓。臣等見之矣。予曰。人心愈往愈甚。實無可言矣。騎撥者三日半始入來。何其遲滯耶。命善曰。計其道里。果爲遲滯矣。
정조 6년 · 강
命兩西穀。分劃戶曹惠廳。
정조 6년 · 목
領議政徐命善啓言。兩西穀旣有待春裝發之命。必須先爲分處。俾令各自催運。然後可無緩不及時之慮矣。關西大米四千石。小米一萬六千石。則已屬畿內賑資。其餘關西大米三千石。小米四千石。海西小米三千石。劃給戶曹。關西大米三千石。海西小米七千石。請劃給惠廳。從之。
정조 6년 · 강
命賑政抄飢。出擧條提警。
정조 6년 · 목
領議政徐命善啓言。畿內賑資。才已區劃矣。賑政專在抄飢。更爲出擧條提警。俾不敢一毫放過。守宰之慢忽擧行者。首先摘發論勘。懲一勵百事請分付。從之。
정조 6년 · 강
遞慶尙監司趙時俊。
정조 6년 · 목
領議政徐命善啓言。慶尙監司趙時俊病勢添劇。不無曠務之慮云。嶺南將有開春設賑之擧。若臨時交替。則實多公私良貝之端。請許遞。從之。
정조 6년 · 강
重推御營大將李柱國。
정조 6년 · 목
右議政金熤啓言。御將所奏軍門封不動錢。換買金銀之說。固出救急之意。旣未細究。徑先筵奏。終涉率爾。請重推。從之。
정조 6년 · 강
命諸備堂有懷敷奏。
정조 6년 · 목
右議政金熤啓言。將臣旣兼備堂。凡係廟務。固當有懷畢陳。而俄者御將所奏。未免率爾。遂請問備。若使諸將臣過於懲羹。不肯有言。則是豈請推之本意也哉。諸備堂有懷敷奏之意。請另加申飭。敎以。所奏甚好。依此申飭。
정조 6년 · 강
命鑄錢一事。商確稟處。
정조 6년 · 목
領議政徐命善啓言。俄於賓廳。問諸備堂之言。則輿人之誦曰。錢荒捄弊有三策。鑄錢也。放債也。貿銀也。鑄錢一事。比兩策稍勝矣。敎以。然則鑄錢處所及財力容入。卿等爛熳商確。後日登對稟可也。
정조 6년 · 강
命銀貨造作之弊。令捕廳譏詗。
정조 6년 · 목
刑曹判書具善復啓言。銀貨乃是通貨中國之寶。彼人若見銀品之不精。必知我國紀綱之鮮弛。誠一見侮之端。産銀各道。都下各廛。各別嚴飭。俾無用巧造作之弊。亦令左右捕廳譏詗。隨所捉嚴勘。則似有效矣。敎以。所奏甚好。依此嚴飭。期有實效可也。
정조 6년 · 강
命關西賑穀三萬石取耗貿銀。每年以三千兩送于沁都。
정조 6년 · 목
領議政徐命善啓言。平安監司徐浩修狀啓。以爲道內三賑穀。初不糶糴。只以改色例。間間斂散。故濫分取耗之弊。比比有之。與其一任吏胥之舞弄。莫若取補實用之爲得。三賑穀十萬四千四百八十石內。限折米三萬石。自今年定爲內閣句管之數。依例還分。取耗三千石。一遵詳定價。發賣收納。餘數仍作賑穀。三年一改色。報備局待許題。始令分給。守令如或濫分取耗。則一一摘發啓聞論勘事。請令廟堂稟處矣。臣意則沁都以保障重地。緩急之需。太涉疏虞。以此折米三萬石。付諸訓局。使之取耗貿銀。每年以三千兩送于沁都。作爲封不動。以備不虞。最爲得宜。宜令訓局往復道臣。成節目啓下。以爲自明年擧行之地。其餘報備局改色。勿許濫分事。請依狀請施行。從之。
정조 6년 · 강
命大司諫李秉模兼帶金吾之任減下。仍爲定式施行。
정조 6년 · 목
領議政徐命善啓言。兩司長官。不得兼金吾。臣則以爲法例本自如此。俄聞吏判言。則或陳達而遞。或陳疏而遞云。大司諫李秉模兼帶金吾之任減下。仍爲定式施行事。請分付該曹。從之。
정조 6년 · 강
命擧動時外差備軍。依內差備軍例。參量作貢。
정조 6년 · 목
兵曹判書徐有隣啓言。日前以擧動軍及藥房軍作貢後。各該下屬之或失沾漑。特垂軫念。使本曹郞廳就議於臣。登對稟處事。命下矣。臣詳聞郞廳之言。則都案廳貢人。本曹吏胥中失利之類。不出一二人。而此輩皆言無弊。到今變通。別無持疑。藥房軍價錢七百兩零。亦爲添給。幷與先送軍價四百兩零。通計作貢。至於衛將所。則非但下隸之本來凋弊。聖念旣勤於滲漉有無。其在仰體之道。宜有優恤之擧。擧動時外差備軍。依內差備軍例。參量作貢。一體定式似好矣。敎以。及此釐正之時。一例作貢。無所不可。依卿所奏爲之。
정조 6년 · 강
命兵曹錢木。貿取關西小米二萬石。取耗補用。
정조 6년 · 목
兵曹判書徐有隣啓言。向來以江都貿銀事。貿置關西小米三萬石。而一萬石價三萬兩。以本曹錢推移取用矣。耗條則雖自本道作銀上送。本米則似當屬之本曹。主管擧行。而又有仰達者。大抵本曹雖有若干錢木之儲。餉穀則於京於外。一無所有。殊甚慨然。臣意則以其見儲之錢木。換作所無之餉穀。則無害於經費。有益於本曹。所儲錢條中六萬兩。移送戶曹。貿取關西小米二萬石。歲取耗條。以補曹用。恐合事宜。請下詢大臣處之。予詢大臣。領議政徐命善曰。兵判今旣陳達。區劃依所奏許施似好。而今年內劃給於度支者。至於十五萬兩之多。限數年更勿請得之意。請申飭度支。從之。
정조 6년 · 강
以金載瓚爲直閣。
정조 6년 · 목
敎曰。寶鑑進呈在卽。本閣自多擧行。直提學未差之代。今日政差出。直閣前望單子入之。
정조 6년 · 강
命前總使李昌運。前禁將李敬懋仍任。
정조 6년 · 목
敎曰。飭已施。前總使李昌運敍用。仍任前職。當初干科。旣有緊歇。從後勘罪。亦分輕重。除有大宥還之後。宜有參量之道。本營許久曠務。實爲可悶。前禁衛大將李敬懋給牒敍用。仍任前職。幷令牌招。
정조 6년 · 목
予曰。玉堂苟簡。莫如近日。館錄從當擧行。館職闕員。承旨筵退後知入。
정조 6년 · 강
應敎李敬一上疏乞郡。批下該曹稟處。
정조 6년 · 강
命館錄斯速擧行。
정조 6년 · 목
敎曰。捧寶鑑官。以玉堂無以分排塡差。見今玉堂苟簡莫甚。館錄使之斯速擧行。
정조 6년 · 강
遞副應敎徐有成。
정조 6년 · 목
因有成違牌。敎以。宜欲一伸廉隅許遞。今日政差出。
정조 6년 · 강
有政。吏曹判書金華鎭。參判李在協。參議沈念祖進。
정조 6년 · 목
敎曰。順興府使改差。今日政差出。又敎曰。此是尤甚邑。驪州牧使今日政。各別擇差。待下批使之當日辭朝。仍令催促赴任。又敎曰。副提學今日政差出。又敎曰。館錄有命。玉堂不可不備員。在外人員幷許遞。今日政差出。又敎曰。詞訟劇任。不可一向久曠。在外刑曹參判許遞。與他窠有闕。今日政差出。又敎曰。有闕代。今日政盡爲差出。○以吳載純爲大司憲。洪秉纘爲大司諫。崔光璧爲掌令。李顯靖爲持平。尹得孚爲正言。趙尙鎭爲副提學。姜彝正爲修撰。 鄭一祥爲工曹判書。趙時俊爲刑曹參判。洪檢爲工曹參判。李敬懋爲知義禁。姜世晃爲同義禁。李秉模爲慶尙監司。趙榮儉爲慶興府使。朴宗厚爲順興府使。李集星爲鎭安縣監。徐有防爲直提學。徐有成爲副應敎。元厚鎭爲驪州牧使。沈樂銖[洙:I-PERSON]爲江東縣監。沈銓爲永川郡守。尹在醇爲殷山縣監。○敎曰。此時守令不可一刻曠任。今日政新除授守令。皆令當日謝恩。待明朝辭朝。○因副學趙尙鎭再牌不進。敎以。無端再違。已極未妥。且一番出牌。動費數時。今已夜分。尤甚慢忽。先遞差後禁推。館錄旣有成命。副提學未差之代。今日政差出。又敎曰。館錄旣有待明朝擧行之命。牌招草記未下人員。與受由人員。幷許遞。今日政差出。○以洪秀輔爲刑曹參判。兪彦鎬爲同成均。李最源爲洪川縣監。李柱國爲左尹。鄭東浚爲校理。徐龍輔爲修撰。金載瓚爲副修撰。朴天行爲副應敎。徐有成爲應敎。尹尙東爲校理。金翊休爲修撰。尹㬦爲副修撰。吳載純爲副提學。○敎曰。新除授玉堂。牌招察任。又敎曰。新除授副提學。牌招察任。牌去來催促。
정조 6년 · 강
遞副應敎朴天行。
정조 6년 · 목
因天行違牌。敎以。處義宜無異同。許遞。
정조 6년 · 강
命明日抄啓文臣親試爲之。
정조 6년 · 강
命應敎李敬一疏批。卽爲頒布。
정조 6년 · 목
敎曰。今聞承宣言。應敎李敬一乞郡疏批。尙無頒布。雖已啓下。不得下該曹。以踏啓字。書出朝紙云。政院事。可謂大做錯。凡於下該曹稟處之疏。例踏啓字。幷與批答頒布。自是不易之規。設令批答不下。何不微稟。當該承旨。從當處分。批答卽爲頒布。原疏使之回啓。又聞承宣言。敦寧都正洪履健疏亦然云。此則自在應避之科。批答雖不追頒。此後該房更有此等疏漏之事。難免重責。惕念擧行。
정조 6년 · 강
勘放時囚李命杰等。
정조 6년 · 목
義禁府啓言。金城縣令李命杰。令該府拿問處之事允下矣。今方待命。卽爲拿囚。敎以。考律草記勘放。其餘在囚罪人。亦令一體考律勘放。又啓言。 李命杰罪人發配。四朔滯留。罪杖八十收贖。奪告身三等放送。抄戶時李厚瑾部內萬餘戶。錯對以千數。外此奏對節節無形。罪杖八十收贖。奪告身三等放送。安邁權金潭等朔書借書。罪杖一百收贖。告身盡行追奪。請放送。敎以。如有功議。各減一等。李命杰此時遞易可悶。本律以公罪勘送。李厚瑾安邁權金潭等。本職旣已汰去。姑爲付過放送。
정조 6년 · 강
御誠正閣。行抄啓文臣親試課講。仍召見大臣兵判將臣及下直守令。試官李徽之。鄭志儉徐有防。沈念祖。李秉模。金宇鎭。徐鼎修。
정조 6년 · 목
以包橘爲七律題。以獻芹爲五律題。予曰。日氣甚寒。抄啓文臣等。出坐於司謁房而製進。令各傳食可也。予曰。發賣之意。專爲貧民。而聞貢市堂上之言。則落漏者多有怨言云。故才以廣抄之意。申飭五部矣。領議政徐命善曰。如是申飭誠好矣。有頃命持試券入侍。考試券訖。予曰。洪仁浩今番兩張居魁。而連三次居首。誠異矣。命善曰。果壯矣。命抄啓文臣進講詩傳生民之什。
정조 6년 · 강
命今番發賣。着意抄戶。